b'\n_START_ARTICLE_\nDaraktorius\n_START_PARAGRAPH_\nDaraktorius\xc2\xa0\xe2\x80\x93 XIX a.\xc2\xa0\xe2\x80\x93 XX a. prad\xc5\xbeios Lietuvos valstie\xc4\x8di\xc5\xb3 slapta steigt\xc5\xb3 ir i\xc5\xa1laikyt\xc5\xb3 kaimo mokykl\xc5\xb3 mokytojas.\n_START_SECTION_\nIstorija\n_START_PARAGRAPH_\nDaraktori\xc5\xb3 mokyklos prad\xc4\x97tos steigti po 1863\xc2\xa0m. sukilimo, ypa\xc4\x8d paplito spaudos draudimo laikotarpiu (1865\xe2\x80\x931904\xc2\xa0m.). Nuo 1871\xc2\xa0m. carin\xc4\x97 administracija daraktorius ir mokini\xc5\xb3 t\xc4\x97vus baud\xc4\x97 pinigin\xc4\x97mis baudomis iki 300 rb arba iki 3 m\xc4\x97n. are\xc5\xa1to. Po 1905\xe2\x80\x931907\xc2\xa0m. vykusios Rusijos revoliucijos metu bausm\xc4\x97s buvo formaliai panaikintos, ta\xc4\x8diau daraktori\xc5\xb3 mokyklos iki Pirmojo pasaulinio karo buvo Rusijos vald\xc5\xbeios persekiojamos. Rusijos vald\xc5\xbeia, siekdama konkuruoti su daraktori\xc5\xb3 mokyklomis, prad\xc4\x97jo steigti prad\xc5\xbeios mokyklas kaimuose ir miesteliuose, kuriose buvo mokoma rus\xc5\xb3 kalba. Daraktori\xc5\xb3 d\xc4\x97ka XIX a. pabaigoje lietuvi\xc5\xb3 i\xc5\xa1simokslinimo lygis pakilo.\n_START_SECTION_\nMokykla\n_START_PARAGRAPH_\nDaraktoriaus mokykla speciali\xc5\xb3 patalp\xc5\xb3 netur\xc4\x97jo, mokytojas su mokiniais rinkdavosi tai vienoje, tai kitoje valstie\xc4\x8dio pirkioje, paprastai po savait\xc4\x99. Daraktoriai mok\xc4\x97 vaikus skaityti ir ra\xc5\xa1yti lietuvi\xc5\xb3 kalba, skai\xc4\x8diuoti, skaityti rus\xc5\xb3 ir lenk\xc5\xb3 kalbomis, pateikdavo Lietuvos istorijos ir geografijos \xc5\xbeini\xc5\xb3.\n_START_SECTION_\nDaraktoriai\n_START_PARAGRAPH_\nDaraktoriai buvo \xc4\xafvairios socialin\xc4\x97s pad\xc4\x97ties ir i\xc5\xa1simokslinimo, kartais daraktoriauti prad\xc4\x97davo net 8\xe2\x80\x9310\xc2\xa0m. vaikai. Daraktoriais dirbo lietuvi\xc5\xb3 \xc5\xa1viet\xc4\x97jai: Gabriel\xc4\x97 Petkevi\xc4\x8dait\xc4\x97-Bit\xc4\x97, Povilas Vi\xc5\xa1inskis, Jonas Bili\xc5\xabnas.'